BEGRUNDELSE

1. BAGGRUND FOR FORSLAGET

Rådets direktiv 1999/105/EF om markedsføring af forstligt formeringsmateriale[1] regulerer den EU-interne markedsføring af formeringsmateriale af de plantearter, der er anført i nævnte direktiv. For at fremme handelen og straks kunne reagere på markedsbehov giver direktivet mulighed for, at Rådet kan indføre regler for tilladelse til import fra tredjelande af formeringsmateriale under en ligestillingsordning.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Medlemsstater og interessenter foreslog Kommissionen at foreslå denne ajourføring for at lette handelen, navnlig importen af forstligt formeringsmateriale, og straks imødekomme markedsbehovet for især plantager med hurtigtvoksende træer bestemt til energi/biomasseproduktion.

3. JURIDISKE ASPEKTER AF FORSLAGET

Rådets beslutning 2008/971/EF[2] indeholder listen over lande, som anerkendes med henblik på anvendelse af ligestillingsprincippet med hensyn til import og bestemte betingelser, der gælder for import til Unionen af forstligt formeringsmateriale af kategorierne "lokalitetsbestemt" og "udvalgt" produceret i de pågældende tredjelande. Baseret på nye oplysninger fra Organisationen for Økonomisk Samarbejde og Udvikling (OECD) om vedtagelsen af en ajourført OECD‑ordning for certificering af forstligt formeringsmateriale, som flyttes i international handel, skal også materiale, der er officielt certificeret under kategorien "kvalificeret" af de tredjelandsmyndigheder, der er opført i nævnte beslutning, betragtes som ligestillet med frø og plantemateriale bestemt til udplantning, der er i overensstemmelse med direktiv 1999/105/EF, forudsat at produktet opfylder betingelserne i bilag II til nævnte beslutning. Kategorierne "lokalitetsbestemt" og "udvalgt" bør suppleres med kategorien "kvalificeret".

Ifølge oplysninger fra ovennævnte OECD-ordning (Bilag – Liste over udpegede nationale myndigheder i de lande, der deltager i ordningen), har de myndigheder, der er ansvarlige for godkendelse og kontrol af produktionen i Kroatien (HR), Norge (NO), Serbien (SR), Tyrkiet (TR) og USA (US), som anført i bilag I til beslutning 2008/971/EF, ændret navn. Beslutningens bilag I bør derfor ændres i overensstemmelse hermed.

I bilag II bør der indsættes en yderligere betingelse specifikt for kategorien "kvalificeret" for at muliggøre en harmoniseret gennemførelse af direktiv 2001/18/EF om udsætning i miljøet af genetisk modificerede organismer og om ophævelse af Rådets direktiv 90/220/EØF[3]. Dette er nødvendigt for at sikre, at frø og plantemateriale bestemt til udplantning, der er officielt certificeret af de pågældende myndigheder i overensstemmelse med artikel 3, stk. 2, i nævnte beslutning betragtes som ligestillet med frø og plantemateriale bestemt til udplantning, der er i overensstemmelse med direktiv 1999/105/EF.

2012/0172 (COD)

Forslag til

EUROPA-PARLAMENTETS OG RÅDETS AFGØRELSE

om ændring af Rådets beslutning 2008/971/EF for så vidt angår medtagelse af forstligt formeringsmateriale af kategorien "kvalificeret" i nævnte beslutnings anvendelsesområde og ajourføring af navnet på de myndigheder, der er ansvarlige for godkendelse og kontrol af produktionen

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2,

under henvisning til forslag fra Europa-Kommissionen

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg,

efter den almindelige lovgivningsprocedure, og

ud fra følgende betragtninger:

(1) Ved Rådets beslutning 2008/971/EF af 16. december 2008 om ligestilling af forstligt formeringsmateriale produceret i tredjelande[4] fastsættes de betingelser, der gælder for import til Unionen af forstligt formeringsmateriale af kategorierne "lokalitetsbestemt" og "udvalgt" produceret i de tredjelande, der er opført i bilag I til nævnte beslutning.

(2) I henhold til de nationale regler om certificering af forstligt formeringsmateriale i Canada, Kroatien, Norge, Serbien, Schweiz, Tyrkiet og USA skal der foretages en officiel markinspektion under indsamlingen og forarbejdningen af frø samt produktionen af plantemateriale bestemt til udplantning.

(3) Ifølge disse regler skal systemerne for godkendelse og registrering af grundmateriale og den efterfølgende produktion af formeringsmateriale af dette grundmateriale være i overensstemmelse med OECD’s ordning for certificering af forstligt formeringsmateriale i international handel (OECD-ordningen vedrørende skovfrø og ‑planter). Reglerne omfatter desuden krav om, at frø og plantemateriale bestemt til udplantning af kategorierne "lokalitetsbestemt" og "udvalgt" samt af kategorien "kvalificeret" skal certificeres officielt, og at frøpakningerne skal lukkes officielt i overensstemmelse med OECD-ordningen vedrørende skovfrø og ‑planter.

(4) En gennemgang af disse regler hvad angår kategorien "kvalificeret" har vist, at betingelserne for godkendelse af grundmateriale opfylder kravene i Rådets direktiv 1999/105/EF af 22. december 1999 om markedsføring af forstligt formeringsmateriale[5]. Dertil kommer, at de pågældende tredjelandes regler, med undtagelse af betingelserne vedrørende frøkvalitet, artsrenhed og kvaliteten af plantemateriale bestemt til udplantning, frembyder samme sikkerhed med hensyn til betingelserne for frø og plantemateriale bestemt til udplantning af den nye kategori "kvalificeret" som bestemmelserne i direktiv 1999/105/EF. Det følger heraf, at reglerne for certificering af forstligt materiale af kategorien "kvalificeret" i Canada, Kroatien, Norge, Serbien, Schweiz, Tyrkiet og USA bør betragtes som ligestillet med bestemmelserne i direktiv 1999/105/EF, forudsat at betingelserne i bilag II til beslutning 2008/971/EF vedrørende frø og plantemateriale bestemt til udplantning er opfyldt.

(5) Hvad angår materiale af kategorien "kvalificeret" bør betingelserne omfatte fremlæggelse af oplysninger om, hvorvidt produkterne er eller ikke er genetisk modificerede. Sådanne oplysninger burde lette anvendelsen af de krav, der er fastsat i Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF[6] eller, hvis relevant, i Europa-Parlamentets og Rådets forordning (EF) nr. 1829/2003 af 22. september 2003 om genetisk modificerede fødevarer og foderstoffer[7] og Europa-Parlamentets og Rådets forordning (EF) nr. 1830/2003 af 22. september 2003 om sporbarhed og mærkning af genetisk modificerede organismer og sporbarhed af fødevarer og foder fremstillet af genetisk modificerede organismer og om ændring af direktiv 2001/18/EF[8].

(6) Desuden har nogle myndigheder, som er ansvarlige for godkendelse og kontrol af produktionen, og som er opført i bilag I til beslutning 2008/971/EF, ændret navn.

(7) Beslutning 2008/971/EF bør derfor ændres i overensstemmelse hermed —

VEDTAGET DENNE AFGØRELSE:

Artikel 1

I beslutning 2008/971/EF foretages følgende ændringer:

1) Artikel 1, stk. 1, affattes således:

"Ved denne beslutning fastsættes de betingelser, som skal være opfyldt, når forstligt formeringsmateriale af kategorierne "lokalitetsbestemt", "udvalgt" og "kvalificeret" produceret i et tredjeland, der er opført i bilag I, importeres til Unionen."

2) Artikel 3, stk. 2, affattes således:

"2. Frø og plantemateriale bestemt til udplantning af kategorierne "lokalitetsbestemt", "udvalgt" og "kvalificeret" af arter opført i bilag I til direktiv 1999/105/EF, som er produceret i tredjelande opført i bilag I til denne beslutning og officielt certificeret af de i samme bilag angivne tredjelandsmyndigheder, betragtes som ligestillet med frø og plantemateriale bestemt til udplantning, der er i overensstemmelse med direktiv 1999/105/EF, forudsat at produktet opfylder betingelserne i bilag II til denne beslutning."

3) Bilag I og II ændres som angivet i bilaget til denne afgørelse.

Artikel 2

Denne afgørelse træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. januar 2013.

Artikel 3

Denne afgørelse er rettet til medlemsstaterne.

Udfærdiget i Bruxelles, den .

På Europa-Parlamentets vegne På Rådets vegne

Formand Formand

BILAG

I bilag I og II til beslutning 2008/971/EF foretages følgende ændringer:

1) Bilag I affattes således:

"BILAG I

Lande og myndigheder

Land(*) || Myndighed med ansvar for godkendelse og kontrol af produktion

1 || 2

CA || National Forest Genetic Resources Centre/ Centre national des ressources génétiques forestières Natural Resources Canada/Ressources naturelles Canada Canadian Forest Service-Atlantic/Service canadien des forêts -Atlantique P.O. Box 4000, FREDERICTON, NB E3B 5P7

CH || Federal Office for the Environment (FOEN) Department of the Environment, Transport, Energy and Communications (DETEK) Forest Division Federal Plant Protection Service Zürcherstraße 111 CH-8903 BIRMENSDORF

HR || Croatian Forest Research Institute – CFI Division of Genetics, Forest Tree Breeding and Seed Science Cvetno naselje 41 10450 Jastrebarsko Ministry of Regional Development, Forestry and Water Management Department for Forest Protection and Forest Reproductive Material Trg kralja Petra Krešimira IV br. 1 10 000 Zagreb

NO || Norwegian Forest and Landscape Institute P.O. Box 115 N-1431 AAS Norwegian Forest Seed Center P.O. Box 118 N-2301 HAMAR

SR || Ministry of Agriculture, Forestry and Water Management Ministry of AFW - Directorate for Forest Omladinskih brigada 1 Novi Beograd

TR || Ministry of Forestry Forest Tree Seeds and Tree Breeding Research Directorate Orman Bak awligi Arastima Planlama ve Koord. Dai. Bsk. Orman Genel Müdürlügü, 2N° lu Bina TR-06560 GAZI- ANKARA

US || USA United States Department of Agriculture, Forest Service Cooperative Forestry National Seed Laboratory 5675 Riggins Mill Road Dry Branch, Georgia 31020 DELSTATSMYNDIGHEDER, DER KAN UDSTEDE OFFICIELLE CERTIFIKATER (med tilladelse til at udstede OECD-certifikater på basis af en samarbejdsaftale med USDA Forest Service) Washington State Crop Improvement Association, Inc. 1610 NE Eastgate Blvd, Suite 610 Pullman, Washington 99163

(*) CA – Canada, CH – Schweiz, HR – Kroatien, NO – Norge, SR – Serbien, TR – Tyrkiet, US – USA."

2) I bilag II indsættes følgende som del C:

"C. Betingelser for frø og plantemateriale bestemt til udplantning af kategorien "kvalificeret" produceret i tredjelande

Hvad angår frø eller plantemateriale bestemt til udplantning af kategorien "kvalificeret" skal det fremgå af OECD-mærkesedlen og leverandørens mærkeseddel eller dokument, om der er anvendt genetisk modifikation ved produktionen af grundmaterialet."

[1] EFT L 11 af 15.1.2000, s. 17.

[2] EUT L 354 af 23.12.2008, s. 83.

[3] EFT L 106 af 17.4.2001, s. 1.

[4] EUT L 345 af 23.12.2008, s. 83.

[5] EFT L 11 af 15.1.2000, s.17.

[6] EFT L 106 af 17.4.2001, s. 1.

[7] EUT L 268 af 18.10.2003, s. 1.

[8] EUT L 268 af 18.10.2003, s. 24.